“วอร์ม อิศราภา” ท็อปฟอร์ม “ยิงเป้าบิน” ลุ้นติด 1 ใน 6 เข้ารอบไฟนอล
“วอร์ม อิศราภา” อยู่อันดับ 5 ทำได้ 72 คะแนน การแข่งขันยิงเป้าบิน ขณะที่ “ณี สุธิยา” อยู่อันดับ 13 ทำได้ 70 คะแนน ยังมีลุ้นติด 1 ใน 6 คน เข้ารอบไฟนอล โดยเหลือการแข่งขันรอบคัดเลือกอีก 2 ชุด ชุดละ 25 คะแนน รวมเป็น 50 คะแนน
25 ก.ค. 2564

ผู้สื่อข่าวรายงาน การแข่งขันยิงเป้าบินในการแข่งขันโอลิมปิก ครั้งที่ 32 “โตเกียว 2020” ที่ สนามยิงปืนอาซะกะ ชู้ตติ้ง เรนจ์ ประเภทสกีตหญิง รอบคัดเลือกวันแรก มีนักกีฬาลงแข่ง 2 คน คือ “ณี” สุธิยา จิวเฉลิมมิตร ที่แข่งโอลิมปิกมา 4 สมัย ซึ่งอยู่อันดับ 4 ของโลก และ “วอร์ม” อิศราภา อิ่มประเสริฐสุข แข่งโอลิมปิกครั้งแรก อยู่อันดับ 32 ของโลก มีนักกีฬาเข้าแข่งขันทั้งหมด 29 คน โดยจะยิงทั้งหมด 3 ชุด ชุดละ 25 คะแนน รวมทั้งหมด 75 คะแนน
ทั้งนี้ ผลปรากฏว่า “วอร์ม” อิศราภา อิ่มประเสริฐสุข อยู่อันดับ 5 ทำคะแนนได้ 72 คะแนน ส่วน “ณี” สุธิยา จิวเฉลิมมิตร อยู่อันดับ 13 ยิงได้ 70 คะแนน โดยทั้ง อิศราภา และ สุธิยา ยังมีลุ้น ที่จะเป็น 1 ใน 6 คน เข้ารอบไฟนอล โดยเหลือการแข่งขันรอบคัดเลือกอีก 2 ชุด ชุดละ 25 คะแนน รวมเป็น 50 คะแนน
สำหรับ อันดับ 1 ดิอาน่า บาโคซี่ (อิตาลี) 75 คะแนน เท่ากับ เว่ย เมิ่ง นักกีฬาอันดับ 2 ของโลกจากจีน อันดับ 3 ออสติน จีเวลล์ สมิธ (สหรัฐอเมริกา) 73 คะแนน อันดับ 4 นาตาเลีย วิโนกราโดวา (คณะกรรมการโอลิมปิกแห่งรัสเซีย)  73 คะแนน อันดับ 6 ลูซี อนาสตาสซิอู (ฝรั่งเศส) 72 คะแนน โดยโปรแกรมการแข่งขันยิงเป้าบินตามเวลาประเทศไทยในประเภทสกีตหญิงใน วันที่ 26 กรกฎาคม เวลา 07.00 น. รอบคัดเลือก วันที่ 2  เวลา 12.50 น. รอบชิงชนะเลิศ ซึ่งจะคัดนักกีฬา 6 คน จากรอบคัดเลือก เข้ารอบชิงชนะเลิศ
 
ที่มา: ข้อมูลจากสยามสปอร์ต